Justin I

**Justin I** (; ;  450 – 1 Ogos 527), juga dipanggil **Justin dari Thrace** (; ), ialah maharaja Rom dari 518 hingga 527. Dilahirkan dalam keluarga petani, baginda naik melalui pangkat tentera untuk menjadi komander pengawal maharaja dan apabila Maharaja Anastasius I Dicorus mangkat, baginda mengatasi pesaingnya dan dipilih sebagai pengganti, walaupun berusia sekitar 68 tahun. Pemerintahannya penting kepada penubuhan dinasti Justinian yang termasuk anak saudaranya, Justinian I, dan tiga maharaja berikutnya. Permaisurinya ialah Maharani Euphemia.

Justin terkenal dengan pandangan Kristian Kalsedon yang kuat. Ini memudahkan pengakhiran perpecahan Acacius antara gereja Rom dan Konstantinopel, menjalingkan hubungan baik antara Justin dan kepausan. Sepanjang pemerintahannya, baginda menekankan sifat agama jawatannya dan meluluskan edik-edik terhadap pelbagai kumpulan Kristian yang dilihat pada masa itu sebagai tidak Ortodoks. Dalam hal ehwal luar negeri, baginda menggunakan agama sebagai alat negara. Baginda berusaha untuk membangun negeri naungan di sempadan Empayar, dan mengelakkan sebarang peperangan yang ketara sehingga akhir pemerintahannya.

## Kerjaya awal
Justin bekerja sebagai seorang petani dan mungkin seorang penternak khinzir, dari wilayah Dardania, sebahagian daripada Prefektur Illyricum. Baginda dilahirkan di kampung Bederiana berhampiran Naissus (moden Niš, Serbia). Baginda berketurunan Thraco-Rom atau keturunan Illyro-Rom, bercakap Latin dan hanya bahasa Yunani asas. Adik perempuannya Vigilantia (lahir ) berkahwin dengan Sabbatius dan mempunyai dua anak: maharaja masa depan Petrus Sabbatius Justinianus (lahir 483) dan Vigilantia (lahir  490). Vigilantia yang lebih muda berkahwin dengan Dulcissimus (atau Dulcidio) dan mempunyai sekurang-kurangnya tiga anak: maharaja masa depan Justin II (lahir  520); jeneral masa depan Marcellus; dan Praejecta (lahir  520), yang berkahwin dengan senator Areobindus.

Sebagai seorang pemuda, baginda dan dua rakan meninggalkan Dardania untuk melarikan diri daripada kemiskinan wilayah itu. Berpindah ke Konstantinopel, ibu kota Empayar Rom Timur, mereka hanya tinggal sehelai sepinggang dan sekantung roti untuk dikongsikan antara mereka. Buta huruf pada masa ketibaannya di sana, Justin menyertai pengawal istana yang baru dibentuk, *[[excubitors|excubitor]]*. Baginda berkhidmat dalam pelbagai jawatan, berkempen menentang orang Isauria dan Parsi Sasan dan diperhatikan kerana keberaniannya. Kerana kemampuannya, baginda dilantik secara berturut-turut sebagai tribun, seorang *[[comes]]*, seorang senator dan, di bawah Maharaja Anastasius I Dicorus, jawatan berpengaruh *[[comes excubitorum]]*, komander pengawal istana. Dalam tempoh ini baginda berkahwin dengan Lupicina; tiada anak yang masih hidup direkodkan daripada perkahwinan ini. Menurut sejarawan kontemporari Procopius, Lupicina seorang orang gasar hamba yang telah menjadi gundik Justin sebelum perkahwinan mereka.

## Pewarisan
Pada malam 8–9 Julai 518, Anastasius mangkat dan *[[silentiarius|silentarii]]*-nya, seorang pelayan kanan, memanggil Justin dan Celer ke peraduan kemangkatannya. Celer ialah *[[magister officiorum]]* (ketua atau tuan pejabat) dan komander rejimen istana *[[Scholae Palatinae]]*, pasukan tentera perarakan. Menjelang pagi, kejadian itu telah diumumkan di seluruh ibu kota, Konstantinopel. Pegawai-pegawai tinggi, termasuk John dari Cappadocia, yang baru dilantik patriark Konstantinopel, dipanggil ke Istana Besar untuk pemilihan maharaja baru. Sementara itu, orang ramai berkumpul di Hipodrom Konstantinopel dan menunggu pengisytiharan nama maharaja baru.

Anastasius mangkat tanpa anak tetapi mempunyai ramai saudara yang diketahui. Keluarga yang luas ini termasuk beberapa calon yang layak untuk takhta. Saudaranya Paulus telah berkhidmat sebagai konsul pada 496. Menurut John Malalas, *[[praepositus sacri cubiculi]]* (ketua pengelola), Amantius, berniat untuk memilih Theocritus, komander unit pengawal elit, naik takhta. Theocritus dan Amantius bergantung pada mengawal pasukan tentera yang besar dan menyogok sokongan pegawai-pegawai lain. Amantius dikatakan telah memberikan sejumlah wang yang banyak kepada Justin untuk membeli sokongannya. Walau bagaimanapun, Justin mengawal kumpulan askar yang lebih kecil tetapi lebih berkualiti, dan menggunakan wang itu untuk membeli sokongan untuk dirinya sendiri. Justin dipilih sebagai maharaja baru oleh majlis dan diisytiharkan sebagai maharaja di Hipodrom.

Isteri Justin menjadi maharani dengan nama Euphemia. Nama itu mungkin dipilih untuk kehormatan. Euphemia asal adalah seorang martir Kristian semasa Penganiayaan Diocletian. Dia seorang santo tempatan Chalcedon dan Majlis Chalcedon (451) telah berlangsung di sebuah katedral yang ditakdiskan dengan namanya. Pemilihan nama ini ialah petunjuk awal bahawa Justin dan Lupicina adalah penganut mazhab Kristian Kalsedon yang kuat. Sebahagian daripada penduduk ibu kota menyokong kerana kedudukan Kalsedon yang kuat dalam perdebatan Kristologis sengit pada masa itu, bertentangan dengan pendahulunya yang menyokong Miafisitisme.

## Maharaja
Justin mengukuhkan kedudukannya dengan membunuh sesiapa yang mungkin menyainginya, terutamanya penyokong anti-Kalsedon Anastasius. Kedua-dua Amantius dan Theocritus dihukum mati sembilan hari selepas pilihan raya. Pada awal pemerintahan, baginda juga memecat beberapa orang pegawai yang berkhidmat kepada maharaja Anastasius, termasuk Marinus, *praefectus praetorio* atau penggawa praetoria.

Pada zamannya, Justin dilihat sebagai seorang askar yang buta huruf dengan sedikit pengetahuan tentang pentadbiran negara. Baginda mengelilingi dirinya dengan penasihat yang dipercayai, yang paling terkenal ialah anak saudaranya Flavius Petrus Sabbatius, yang diambilnya sebagai anak angkat dan diberikan nama Iustinianus (Justinian). Yang lain ialah ''quaestor'' Proclus.

### Hal ehwal luar negeri

Justin berusaha untuk membangunkan negeri-negeri naungan di sempadan Empayar, dan mengelakkan sebarang peperangan yang besar sehingga akhir pemerintahannya.

Pada tahun 497 Anastasius telah bersetuju dengan Theoderic, raja orang Ostrogoth dari Itali, bahawa beliau akan memerintah Itali sebagai timbalan Anastasius. Ini memelihara Itali sebagai sebahagian daripada Empayar pada nama, dan meneutralkan jiran yang mungkin berbahaya. Hal ini sesuai dengan Theodoric, kerana Ostrogoth adalah minoriti aristokrat kecil di Itali dan restu Konstantinopel telah membantu mendamaikan majoriti penduduk dengan pemerintahan mereka. Perasaan majoriti orang Itali terhadap Empayar adalah bercampur-baur, kerana Anastasius seorang pengikut mazhab Miafisit, sementara mereka Kalsedon. Ostrogoth adalah Arian, dan terdapat kecenderungan untuk menganggap kedua-dua mereka dan Miafisit sebagai pengikut ajaran sesat. Dengan seorang maharaja Kalsedon yang kuat di atas takhta dan kepausan di Itali secara rasmi membaiki perpecahan, keadaan menjadi kurang stabil. Pada mulanya hubungan mereka mesra. Menantu Theodoric Eutharic dilantik sebagai konsul di Konstantinopel pada 519 dan disahkan sebagai pewaris Theodoric. Eutharic mangkat pada 522, pada masa itu dasar Justin, mungkin dipengaruhi oleh Justinian, telah menjadi lebih anti-Arian. Pada 526 Theodoric mangkat, meninggalkan anak Eutharic yang berusia sepuluh tahun Athalaric sebagai pewaris takhta.

Sejumlah inisiatif berkenaan negeri-negeri jiran diasaskan atas motif agama, dan biasanya dibangunkan oleh Justinian kerana baginda mempunyao lebih banyak kuasa menjelang akhir pemerintahan Justin. Kaleb I dari Aksum mungkin digalakkan untuk memperbesar empayarnya dengan agresif oleh Justin. Ahli sejarah kontemporari John Malalas melaporkan bahawa pedagang-pedagang Byzantium dirompak dan dibunuh oleh raja Yahudi kerajaan Arab selatan Himyar, menyebabkan Kaleb mendakwa, "Anda telah bertindak dengan teruk kerana anda telah membunuh pedagang Kristian Rom, yang merupakan kerugian kepada saya dan kerajaan saya." Himyar ialah negeri naungan Parsi Sasan, musuh ketat Byzantium. Selepas Kaleb menyerang Himyar sekitar 523, Justin melihat apa yang kini Yaman beralih daripada kawalan Sasan kepada pemerintahan negara Kristian yang bersekutu.

Sejumlah negara kecil di sempadan Empayar Byzantium dan Parsi Sasan adalah kawasan yang selalu dipertikaikan antara kedua-dua kuasa. Kerajaan Iberia Georgia berada dalam pengaruh Sasan tetapi beragama Kristian. Uskup Iberia dihantar ke Antioch di Empayar Byzantium untuk ditahbiskan. Vakhtang I dari Iberia digalakkan berperang dengan Sasan. Seorang "Kristian yang bersemangat", dasar agamanya adalah "sebahagian daripada matlamat strategiknya yang lebih besar". Selepas perjuangan yang panjang beliau dikalahkan dan Iberia ditakluk menjadi wilayah Sasan pada 522.

Lazica ialah satu lagi negeri sempadan; ia Kristian tetapi dalam sfera pengaruh Sasaniyah. Rajanya, Tzath, ingin melemahkan pengaruh Sasaniyah. Pada 521 atau 522, beliau pergi ke Konstantinopel untuk menerima lencana dan jubah kerajaan daripada tangan Justin dan membuat penyerahan dirinya. Baginda juga dibaptis sebagai seorang Kristian dan berkahwin dengan seorang bangsawan Byzantium, Valeriana. Selepas disahkan dalam kerajaannya oleh maharaja Byzantium, baginda kembali ke Lazica. Tidak lama selepas kematian Justin, Sasan cuba mengawalnya semula secara paksa, tetapi dihalau dengan bantuan daripada pewaris Justin.

Pada 524, maharaja Sasaniyah Kavadh I mendatangi Justin meminta agar baginda secara rasmi mengangkat anak bongsunya, Khosrow, untuk menjaminnya dapat melangkahi abang-abangnya, yang kurang disukai, dalam pewarisan. Justin bersetuju tetapi sedar bahawa kerana baginda sendiri tidak mempunyai anak, seorang anak Parsi angkat akan mempunyai tuntutan ke atas takhta Byzantium. Maka itu, baginda menawarkan untuk mengambilnya sebagai anak angkat mengikut adat orang gasar. Orang Parsi terhina dan membatalkan semua perundingan. Pada 526, Byzantium menyerang Armenia Parsi atas inisiatif Justinian. Justinian semakin mengambil alih polisi daripada bapa saudaranya yang semakin tua. Pasukan-pasukan penyerang diketuai oleh dua anak didik tentera Justinian yang semakin meningkat maju, Sittas dan Belisarius. Serbuan itu berjaya sedikit sahaja, tetapi berjaya menyatakan niat mereka.

### Agama

Pemerintahan Justin terkenal dengan penyelesaian perpecahan Acacius antara cabang timur dan barat gereja Kristian. Semasa menaiki takhta, Justin menjemput Paus Hormisdas ke Konstantinopel untuk berunding. Justinian menghantar jemputan yang serupa, tetapi berasingan; kononnya lebih kepada perintah hadir. Hormisdas segera menghantar delegasi ke Konstantinopel dengan arahan untuk menyatakan kedudukan ortodoks daripada berunding. Melaksanakan dasar yang dibangunkan oleh anak saudaranya Justinian, maharaja masa depan, Justin menyokong pandangan Rom mengenai persoalan sifat duaan Kristus. Pada 28 Mac 519, di katedral Konstantinopel di hadapan sekumpulan besar orang, Patriark John II yang enggan menerima rumusan iman Paus Hormisdas dan akhir perpecahan itu disimpulkan dalam upacara yang takzim.

Untuk tiga tahun pertama pemerintahannya Justin menganiaya penganut Miafisit, termasuk askar yang sedang berkhidmat. Selepas itu, baginda memakai pendekatan yang lebih pragmatik. Pada 523 Justin mengeluarkan edik yang tegas terhadap Arianisme. Theodoric, Raja Ostrogoth dan pemerintah Itali, sendiri ialah seorang pengikut Arian, seperti kebanyakan orang Ostrogoth. Baginda menghantar Paus John I, pengganti Paus Hormisdas, ke Konstantinopel dengan arahan yang tegas untuk membalikkan dasar itu. John menerima sambutan yang sangat hangat; penduduk Konstantinopel bertepuk tangan kepadanya, Justin mengadakan perayaan, sujud di kaki Paus dan menegaskan untuk dimahkotai semula oleh tangan Paus. John tidak berjaya membatalkan edik itu, khabarnya beliau tidak berkeras tentang perkara itu. Semasa pulang ke Itali, Theodoric murka dan mecampakkannya ke penjara, di mana beliau tidak lama kemudian meninggal dunia.

Sekali lagi digalakkan oleh Justinian, Justin semakin menyatakan kedudukannya sebagai maharaja adalah jawatan keagamaan. Baginda mendakwa bahawa "beta telah dipilih untuk empayar dengan rahmat Tritunggal yang tidak boleh dibahagikan. Edik-edik diluluskan dengan "Beta secara berterusan menyerahkan diri kepada semua rancangan dan tindakan dalam nama Yesus Kristus". Sama ada pada 519 atau 522, Justin meninggalkan tradisi menggambarkan simbol-simbol pagan di belakang duit syiling dan meterainya. "Semasa pemerintahan itu, sifat yang mengenalpastikan sosok wanita di belakang syiling sebagai Kemenangan, bengkung tinggi di bawah payudara, telah digantikan dengan tunik, oleh itu menjadikan sosok itu sebagai malaikat." Ini adalah penyataan semula yang sangat umum dan meluas bahawa Empayar telah menjadi negara Kristian.

### Tahun-tahun kemudian

Tahun-tahun kemudian pemerintahan Justin ditandai dengan ketegangan yang meningkat dengan jiran-jiran Empayar, terutamanya Ostrogoth, dan Sasan. Pada 526, Antioch dimusnahkan oleh gempa bumi dengan anggaran 250,000 kematian. Justin mengaturkan wang yang mencukupi untuk dihantar ke bandar untuk bantuan segera dan memulakan pembinaan semula. Pembinaan semula Gereja Besar dan banyak bangunan lain diawasi oleh Ephraim, *[[comes Orientis]]*, yang segala usahanya telah menjadikannya pengganti Euphrasius sebagai patriark Kalsedon Antioch. Banyak bangunan yang didirikan selepas gempa bumi dimusnahkan oleh gempa bumi besar yang lain pada November 528, namun jumlah terkorban adalah kurang.

Catatan sejarah Byzantium oleh Procopius dari Caesarea menunjukkan bahawa keupayaan mental Justin I telah mula merosot pada usia tuanya, sehingga menulis "Maharaja, sebagai seorang bahlul dan lanjut usia, mendatangkan ketawa dari sekeliling, dan juga dituduh lewat dalam membuat keputusan dan tidak berupaya dalam tugas-tugasnya."

## Justinian

Semasa pemerintahan bapa saudaranya Justinian secara berturut-turut menduduki jawatan *[[Scholae Palatinae|candidatus]]*, ningrat, seorang konsul (pada 521), dan kemudian seorang jeneral. Pada 525, Justin meluluskan undang-undang baru yang membolehkan ahli kelas senat berkahwin dengan pelakon-pelakon wanita yang telah bertaubat, membuka jalan untuk Justinian berkahwin dengan Theodora, bekas pelakon mimos. Pada 525, Justin menaikkan Justinian sebagai ''caesar''. Kesihatan Justin mula merosot dan baginda secara rasmi menamakan Justinian sebagai maharaja bersama dan, pada 1 April 527, sebagai pewarisnya. Pada 1 Ogos Justin mangkat dan digantikan oleh Justinian.

## Legasi
Bandar Caesarea di Cilicia telah dinamakan semula sebagai Justinopolis pada 525, sempena Justin I. Nama ini terus digunakan sehingga abad ke-12 apabila Thoros I, raja Cilicia Armenia, menjadikannya ibu kotanya dan menamakannya semula Anazarbus.

## Lihat juga

* Senarai maharaja Byzantium

## Nota

## Rujukan

## Pautan luar

* De Imperatoribus Romanis Evans, James Allan, "Justin I (518–527 A.D.)"
* Gibbon, Edward, *[[The History of the Decline and Fall of the Roman Empire]]*, vol. 4, chapter xl.
* Encyclopædia Britannica Justin I